Katso tästä kartta ja aikataulut: Vanhat kilpamoottoripyörät palaavat tänään Pyynikille – Jari Rantala odottaa Man-saaren meininkiä

Sunnuntaina Pyynikin legendaarisella kilparadalla ajetaan näytösajoja ja muistellaan kuuluisia kilpa-ajoja. Mukana on paljon entisiä Pyynikilläkin ajaneita kilpakuljettajia sekä 20 Moron lukijaa, jotka arvonnassa voittivat paikan Moro-lähtöihin vanhoilla motskareillaan. Yksi onnekas pariskunta tulee naapurista Lempäälästä. Siellä alkuviikosta omakotitalon pihamaalla kiiltelivät rinnakkain Liisa Mustaniemen Honda ja Jari Rantalan Norton. Pariskunnalla kävi mainio arpaonni, ja niinpä molemmat ovat mukana sunnuntaina Pyynikin ajojen Moro-lähdöissä omilla pyörillään. – Olimme viimeksi muistoajoissa katsomassa, joten on mielenkiintoista päästä itse radalle tapahtumassa, ja onhan siellä paljon nähtävää ja hienoja pyöriä, Liisa Mustaniemi sanoi. – Hauska päästä kokeilemaan rataa ja katsomaan vanhoja kilpapyöriä ja -kuljettajia. Pyynikillä on sellaista Man-saaren ajojen meininkiä, Jari Rantala lisäsi. 20 lukijaa Moro-lähdössä Hieman pariskunnan moottoripyöristä. Liisa on omistanut Hondansa noin 15 vuotta. Malli on CB500 Four K3 ja vuosimalli on 1978. – Pyörä löytyi harrastajalta Tampereelta ja hyvin se on palvellut. Se on aika helppo ajettava, mutta vähän painava, Mustaniemi selitti. Jari puolestaan on omistanut tämän Nortonin noin 16 vuotta. Malliltaan pyörä on Dominator 650 SS ja vuosimalli on 1964. – Tämä on alkuperäinen Suomi-pyörä eli se on ollut uudesta asti Suomessa. Tätä on ensimmäisen kerran rakenneltu 1970-luvun lopulla ja esimerkiksi pakoputket, vanteet ja lokasuojien kiinnikkeet ovat tuolta ajalta. Pyörä kuitenkin näyttää suhteellisen alkuperäiseltä, Rantala kuvaili. Moro-lähtöön arvottiin 20 Moron lukijaa vanhojen moottoripyöriensä kera. Jätä auto kotiin Vuonna 2015 Pyynikin ajojen muistotapahtuma veti satoja motoristeja ja jopa 25 000 hengen yleisön Pyynikille. Sunnuntaina Pyynikin ajojen muistoajoihin tulijoiden kannattaa jättää oma auto kotiin tai keskustan parkkitaloihin. Tapahtuman lähialue ruuhkautuu helposti eikä parkkipaikkoja ole. Keskustasta ja Eteläpuistosta on lyhyt kävelymatka Pyynikille, mutta myös laivalla ja bussilla pääsee. Parhaat katselupaikat radan varrella ovat Rosendahlin lähistöllä, Pyynikin näkötornin lähistöllä ja Piispan talon lähistöllä, mutta liki koko radan mitalta löytyy hyviä katselupaikkoja näytös- ajojen aikana. Rosendahlin varikkoalueella kuljettajia ja vanhoja kilpamoottoripyöriä pääsee tapaamaan lähietäisyydeltä. Tule Pyynikin ajoihin kävellen tai julkisilla. Autoille ei ole lähistöllä parkkipaikkoja. Rosendahlilla on maksullinen pysäköintialue moottoripyörille. Keskustorilta Tahmelaan kulkeva linja 25 ajaa vuorot kahdella bussilla kello 10.42–16.25. Särkänniemen parkkipaikalta bussikuljetus ajoihin sunnuntaina kello 10 alkaen. Paluukyydit Rosendahlilta kello 10.10 alkaen. Pysäköinti ja edestakainen matka 10 e. Laivat Laukantorilta Rosendahliin tasatunnein kello 10 alkaen, viimeinen laiva kello 18. Laivat Rosendahlista Laukontorille 10.40, 11.40, 12.40 jne., viimeinen laiva kello 18.40. Meno–paluu-liput: 5 e/hlö verkkokaupasta, 6 e/hlö Laukontorin lipunmyynnistä. Lauantai 25.8. Särkänniemen huvipisto: 12 Tapahtuma pärähtää käyntiin. 13.15 Museomoottoripyörän paraati. Iltapäivällä Särkänniemen uudella lavalla kuullaan Pyynikin ajojen henkeen sopivaa rautalankamusiikkia. Pyynikin ajojen maakuntakierros Hämeenkyröön. Kokoontuminen Särkänniemen parkkipaikalla kello 9. Kahvi- ja lounaslippu 10 euroa. Paluu Särkänniemeen museomoottoripyörien paraatia vastaanottamaan. Sunnuntai 26.8. Pyynikin ajojen muistotapahtuma vanhalla kilparadalla Pyynikillä. Vapaa pääsy. Tule kävellen, bussilla tai tapahtumakuljetuksilla. Autoille ei ole pysäköintipaikkoja. Kello 9–11 Katsastus. 10 Varikko aukeaa. Kesäteatterilla Pyynikin ajoihin liittyviä esityksiä ja rautalankaa kello 10.20, 11.30, 12.35, 13.50, 15.05. Rosendahlin parkkialueella myyntialue. 11 kunniakierros ajajat esittäytyvät vanhoissa autoissa, joita seuraavat Moro-pyörät. 11.20–11:50 Rata auki liikenteelle. 12–12.30 Näytösajo 1. (4 kierrosta) 2-tahtiset. 12.35–13.05 Rata auki liikenteelle. 13.15–13.45 Näytösajo 2. (4 kierrosta, Pyynikin Tähdet ) 13.50–14.20 Rata auki liikenteelle. 14.30–15 Näytösajo 3. (4 kierrosta) 4-tahtiset 15.05–15.35 Rata auki liikenteelle. 15.45–16.15 Näytösajo 4. (4 kierrosta) 4-tahtiset 16.20–16.35 Rata auki liikenteelle. 16.40 Moro-lähtö. 20 lukijaa ajaa vanhoilla moottoripyörillään näytösajona 2 kierrosta. 17 Tapahtuma päättyy.